Valke gaan dalk Pippie se fonds ondersoekDie foto van Pippie is Maandag op Facebook gelaai. Die Valke ondersoek beweringe dat geld, wat aan die brandslagoffer Pippie Kruger se fonds geskenk is, glo verduister word. “ŉ Vrou het vorendag gekom met beweringe dat fondse van Pippie se stigting, Pippie se Gesiggie, gebruik word om die ma se leefstyl te finansier,” het kapt. Paul Ramaloko, die Valke se woordvoerder, Dinsdag gesê. Hy het egter beklemtoon dat geen kriminele aanklagte amptelik aanhangig gemaak is nie. Pippie het die harte van mense regoor die wêreld geraak toe sy op Oujaarsaand in 2011 erge derdegraadse brandwonde opgedoen het nadat sy met vuuraanstekerjel gebrand het. Sy het verlede jaar in Junie ŉ baanbrekersoperasie ondergaan toe gekloonde vel, wat in Boston in Amerika gekweek is, suksesvol op haar oorgeplant is. Pogings deur Maroela Media om Pippie se ma, Anice, op te spoor vir kommentaar, was tot dusver onsuksesvol. Anice het tydens ŉ vorige geleentheid op Facebook gesê dat sy “niks het om weg te steek nie”.